कहा- मुस्लिम देशों से हमारे रिश्ते कभी इतने अच्छे नहीं रहे
Congress leader Shashi Tharoor On India's ties with Muslim nations कांग्रेस नेता और सांसद शशि थरूर ने सोमवार को प्रधानमंत्री नरेंद्र मोदी की फिर से तारीफ की है। उन्होंने कहा कि शुरुआत में विदेश नीति के मामले में मैं पीएम मोदी का आलोचक था।
कांग्रेस नेता और सांसद शशि थरूर ने सोमवार को प्रधानमंत्री नरेंद्र मोदी की फिर से तारीफ की है। उन्होंने कहा कि शुरुआत में विदेश नीति के मामले में मैं पीएम मोदी का आलोचक था। लेकिन अब मुझे लगता है कि उन्होंने सभी मोर्चा पर बेहतर ढंग से काम किया है। मुस्लिम देशों से हमारे रिश्ते जितने अच्छे अभी हैं, उतने कभी नहीं रहे।
इससे पहले, 21 जून को अंतरराष्ट्रीय योग दिवस पर थरूर ने पीएम मोदी की तारीफ की थी। उन्होंने कांग्रेस के एक पोस्ट पर प्रतिक्रिया दी थी। कांग्रेस ने ट्विटर पर पूर्व प्रधानमंत्री जवाहरलाल नेहरू की शीर्षासन वाली तस्वीर पोस्ट की थी। उन्होंने लिखा था, 'पंडित नेहरू का धन्यवाद, जिन्होंने योग को पॉपुलर बनाया और राष्ट्रीय नीति का हिस्सा बनाया।'
इस पर उन्होंने रीट्वीट कर लिखा था कि 'बिल्कुल, हमें हमारी सरकार समेत उनका भी धन्यवाद करना चाहिए, जिन्होंने योग को पुनर्जीवित कर पॉपुलर बनाया है। उन्होंने PMO, MEAINDIA को टैग किया। उन्होंने कहा कि ये संयुक्त राष्ट्र के जरिए योग दिवस को अंतरराष्ट्रीय स्तर पर ले गए।
G20 को चर्चा का विषय बनाने के लिए मोदी की सराहना की
थरूर ने कहा कि मुझे याद है, मोदी के प्रधानमंत्री बनने के बाद पहले साल में उन्होंने 27 देशों की यात्रा की थी। उनमें से एक भी इस्लामिक देश नहीं था। कांग्रेस सांसद के तौर पर मैंने इस पर हंगामा भी किया था।
अब मुझे यह कहते हुए खुशी हो रही है कि उन्होंने इस्लामिक दुनिया तक पहुंच बनाने के लिए जो किया वह अनुकरणीय है। वास्तव में यह इससे बेहतर नहीं हो सकता था। प्रमुख मुस्लिम देशों के साथ हमारे संबंध कभी इतने अच्छे नहीं रहे। थरूर ने कहा कि मैं अपनी शुरुआती आलोचना वापस लेकर खुश हूं।
उन्होंने G20 को चर्चा का विषय बनाने के लिए मोदी सरकार की सराहना भी की। उन्होंने कहा, जी-20 में भारत ने शानदार प्रदर्शन किया। विश्व अब भारत को नजर अंदाज नहीं कर सकता।
चीनी ऐप्स पर प्रतिबंध सिर्फ दिखावा था
थरूर ने चीन को लेकर केंद्र सरकार की नीति पर सवाल उठाए। उन्होंने कहा कि सरकार ने चीन को भारत के खिलाफ अतिक्रमण की खुली छूट दी है। चीन के साथ हमारे संबंध एक चौराहे पर हैं। चीन नीति पर सरकार की ओर से कोई स्पष्टता नहीं है। संसद में चीन पर कोई चर्चा नहीं होती। चीनी ऐप्स पर प्रतिबंध सिर्फ दिखावा था।
भाजपा बोली- थरूर ने शायद कमजोरी के क्षण में सच बोल दिया
थरूर के बयान पर प्रतिक्रिया देते हुए भारतीय जनता पार्टी के IT-सेल प्रमुख अमित मालवीय ने कहा कि शशि थरूर ने शायद कमजोरी के क्षण में आखिरकार सच बोल दिया है।
शशि थरूर से जुड़ी ये खबरें भी पढ़ें...
ट्रोलर्स से परेशान लड़की ने थरूर संग फोटो डिलीट की, थरूर ने कहा- बीमार दिमाग को अपने पास रखो
कांग्रेस सांसद शशि थरूर ट्रोलर्स पर भड़क गए। दरअसल, एक लड़की ने थरूर के साथ फोटो खिंचवाकर ट्विटर पर पोस्ट की थी। इस पोस्ट पर ट्रोलर्स ने आपत्तिजनक कमेंट्स करने शुरू कर दिए। इससे परेशान होकर लड़की को पोस्ट डिलीट करनी पड़ी। वहीं, थरूर भी इससे नाराज हो गए और ट्रोलर्स को नसीहत दे डाली। पूरी खबर पढ़ें...